MAJOR จ่อเปิดให้บริการ “สาขาสามแยกปักธงชัย” 8 มิ.ย.นี้
MAJOR ลุยขยายตลาดภูมิภาคต่อเนื่อง จ่อเปิดให้บริการสาขาที่ 3 ในจ.นครราชสีมา “สาขาสามแยกปักธงชัย” วันที่ 8 มิ.ย.นี้ 
7 มิ.ย. 2560

นายวิชา พูลวรลักษณ์ ประธานกรรมการบริหาร บริษัท เมเจอร์ ซีนีเพล็กซ์ กรุ้ป จำกัด (มหาชน) หรือ MAJOR เปิดเผยว่า ในปีนี้บริษัทมุ่งเน้นการขยายสาขาในพื้นที่อำเภอต่าง ๆ เป็นหลัก ซึ่งหลังจากเปิดให้บริการ โรงภาพยนตร์ เมเจอร์ ซีนีเพล็กซ์ ที่ เทสโก้ โลตัส สามพราน จ.นครปฐม เมื่อวันที่ 6 เม.ย.และที่ โรบินสัน เพชรบุรี เมื่อวันที่ 19 พ.ค.ที่ผ่านมา
ล่าสุด ในเดือน มิ.ย.นี้ พร้อมเปิดให้บริการสาขาที่ 116 “เมเจอร์ ซีนีเพล็กซ์ สาขาสามแยกปักธงชัย” เป็นสาขาที่ 3 ในจังหวัดนครราชสีมา ตั้งอยู่บนชั้น 1 ของ บิ๊กซี ซูปเปอร์เซ็นเตอร์ จำนวน 4 โรงภาพยนตร์ 980 ที่นั่ง โดยจะเปิดให้บริการอย่างเป็นทางการในวันที่ 8 มิ.ย.60 ใจดีเปิดให้ลูกค้าชมภาพยนตร์ฟรี ทุกเรื่อง ทุกรอบ ตลอดวัน รวม 4,900 ที่นั่ง
ในโอกาสฉลองเปิดให้บริการสาขาใหม่ดังกล่าว ระหว่างวันที่ 9-12 มิ.ย.60 แจกบัตรชมภาพยนตร์ฟรีอีกวันละ 100 ที่นั่ง รวม 400 ที่นั่ง สำหรับลูกค้าที่ดาวโหลดและแสดงแอพพลิเคชั่น Major Movie Plus พิเศษ สำหรับลูกค้าที่ซื้อบัตรชมภาพยนตร์ทุก 2 ที่นั่ง ตั้งแต่วันที่ 9 มิ.ย.-30 ก.ย.60 รับสิทธิ์ลุ้นรับมอเตอร์ไซด์ยามาฮ่า GT 125 จำนวน 1 รางวัล มูลค่า 46,000 บาท และบัตรชมภาพยนตร์ จำนวน 50 รางวัล ๆ ละ 2 ที่นั่ง รวมมูลค่ากว่า 60,000 บาท
นายวิชา กล่าวว่า เดิมในจังหวัดนครราชสีมามีที่สาขาเปิดให้บริการไปแล้ว คือ โคราช ซีนีเพล็กซ์ 10 โรง 2,558  ที่นั่ง, อีจีวี พิมาย 2 โรง 377 ที่นั่ง รวมในจังหวัดนครราชสีมามีจำนวนโรงภาพยนตร์ที่เปิดบริการ รวม 16 โรง
ทั้งนี้ MAJOR เปิดให้บริการโรงภาพยนตร์ในพื้นที่อำเภอต่าง ๆ ไปแล้ว 18 อำเภอ อาทิ อ.ศรีราชา จ.ชลบุรี, อ.หัวหิน จ.ประจวบคีรีขันธ์, อ.สมุย จ.สุราษฎร์ธานี, อ.ศาลายา และ อ.สามพราน จ.นครปฐม, อ.บ้านโป่ง จ.ราชบุรี, อ.มหาชัย จ.สมุทรสาคร, อ.แม่สอด จ.ตาก, อ.แกลง จ.ระยอง, อ.ศรีมหาโพธิ์ จ.ปราจีนบุรี, อ.นาดี จ.อุดรธานี, อ.พยัคฆภูมิพิสัย จ.มหาสารคาม, อ.บ้านไผ่ จ.ขอนแก่น, อ.หาดใหญ่ และอ.จะนะ จ.สงขลา, อ.สิชล จ.นครศรีธรรมราช, อ.พิมาย และ อ.ปักธงชัย จ.นครราชสีมา
 
ปัจจุบัน เมเจอร์ ซีนีเพล็กซ์ มีสาขาทั้งสิ้น 116 สาขา 689 โรง 159,941 ที่นั่ง
– สาขาในกรุงเทพฯ 40 สาขา 348 โรง 77,943 ที่นั่ง
– สาขาต่างจังหวัด 40 จังหวัด 73 สาขา 325 โรง 78,185 ที่นั่ง
– ต่างประเทศ 3 สาขา 16 โรง 3,813 ที่นั่ง กัมพูชา 7 โรง และ ลาว 2 สาขา เวียงจันทร์ 5 โรง, ปากเซ 4 โรง